钦定古今图书集成/明伦汇编/家范典/第063卷 > 《祭弟宗直文》前人
## 钦定古今图书集成/明伦汇编/家范典/第063卷 > 《祭弟宗直文》前人

维年月日，八哥以清酌之奠，祭于亡弟十郎之灵：“吾
门雕丧，岁月已久，但见祸谪，未闻昌延。使尔有志，不
得存立。延陵已上四房子姓，各为单孑。慥慥早夭，汝
又继终。两房祭祀，今已无主。吾又未有男子。尔曹则
虽有如无，一门嗣续，不绝如线。仁义正直，天竟不知。
理极道乖，无所告诉。汝生有志气，好善嫉邪，勤学成
癖，攻文致病。年才三十，不禄命尽，苍天苍天，岂有真
宰。如汝德业尚早，合出身由吾被谤年深，使汝负才
自弃，志愿不就，罪非他人，死丧之中，益复为愧。汝墨
法绝代，知者尚稀，及所著文，不令沉没，吾皆收录，以
授知音。文类之功，更亦广布，使传于世人，以慰汝灵。
知在永州，私有孕妇，吾专优恤，以俟其期。男为小宗，
女亦当爱。延子长大，必使有归。抚育教视，使如己子。
吾身未死，如汝存焉。炎荒万里，毒瘴充塞。汝已久病，
来此伴吾。”到未数日，自云小差。雷塘灵泉，言笑如故。
一寐不觉，便为古人。茫茫上天，岂知此痛。郡城之隅，
佛寺之北。饰以殡纼，寄于高原。死生同归，誓不相弃。
庶几有灵，知我哀恳。